Gandia serà l'epicentre de la Mediterranean Handball Cup aquesta Setmana Santa
25 març 2024

## Gandia serà l'epicentre de la Mediterranean Handball Cup aquesta Setmana Santa25 març 2024Última actualització: 25 març 2024

![](../gestion/img/f3dfa225925394a023a6b7bd720af9b8112cc3bb2f41803c12502e3d4eed2f2f.jpg)  
  

El **regidor delegat d'Esports, Jesús Naveiro**; l'**edil delegada de Turisme, Balbina Sendra**, i el **CEO de QL Sport, Nacho Macipe**, han presentat el torneig **Mediterranean Handball Cup**, que se celebrarà entre el **28 i el 31 de març**.  
  
Tot i que el centre neuràlgic del campionat serà Gandia, es disputaran 165 partits que es jugaran a 8 pistes repartides entre Gandia, Oliva, Llocnou de Sant Jeroni, Favara i Sueca. Els camps s'utilitzaran de manera continuada des de les 9 fins a les 21 hores. A Gandia, concretament, el torneig es disputarà al pavelló municipal i la pista semicoberta del poliesportiu i al pavelló del Raval.  
  
Tal com han explicat els presents, aquest any, la competició tindrà 33 equips masculins i 34 femenins. Així doncs, un total de 67 grups, alguns d'Andorra, competiran a les categories aleví, infantil, cadet i juvenil.  
  
Pel que fa a Espanya, hi haurà clubs d'Andalusia, País Basc, Navarra, Aragó, Catalunya i la Comunitat Valenciana.  
  
_"El Mediterranean portarà més de 2.700 persones entre esportistes i acompanyants, cosa que generarà més de 14.000 pernoctacions"_, ha assenyalat Sendra, qui ha destacat que aquest tipus d'esdeveniments _"ens ajuden a desestacionalitzar el turisme perquè la gent no vinga només a l'estiu, sinó durant qualsevol moment de l'any, i puga gaudir de totes les coses, com ara la gastronomia o el patrimoni, que té Gandia"_, ha afegit.  
  
A més, ha destacat que l'impacte econòmic serà d'aproximadament **un milió d'euros en quatre dies** i que, si es té en compte l'altre esdeveniment de bàsquet que QL Sport durà a terme al llarg del mes, la xifra puja als dos milions d'euros.  
  
_"Una vegada més, demostrem que el turisme i l'esport van de la mà i que continuem duent a terme activitats que repercuteixen en la quantitat de persones que visiten la nostra ciutat"_, ha assenyalat Naveiro, qui ha agrait la confiança de l'empresa organitzadora en la ciutat de Gandia.  
  
Macipe ha recordat que l'ambaixadora del campionat serà Sole López, extrem esquerre de la selecció espanyola i capitana de l'actual campió de Lliga Guerreras Iberdrola.  
  
Finalment, ha agraït la col·laboració, tant del Club Handbol Gandia, el Club Handbol Oliva i el Club d'Handbol Sueca, com de l'Ajuntament per _"facilitar la feina i donar suport a l'esdeveniment"_.

[Twittear](https://twitter.com/share)